recursal/SuperWikiNEXT-32B huggingface dataset:
| **Kieseriet** |
| --- |
|    |
| Sintetiese kieseriet  |
| Formule | MgSO4.1H2O  |
| Nickel-Strunz (10) | 7.CB.05    |
| Kleur | kleurloos, gryswit, gelerig  |
| Glans | glasagtig   |
| Hardheid | 3,5 (Mohs)  |
| Digtheid | 2,571 g/cm3  |
| **Optiese eienskappe**  |
| Dubbelbreking | tweeassig (+)  |
| RI-waardes | nα = 1.520 nβ = 1.533 nγ = 1.584  |
| **Kristallografie**  |
| Kristalsisteem | monoklinies  |
| Ruimtegroep | C2/c  |
| Nommer | 15  |
| Eenheidsel | a = 689,1 pm, b = 762,4 pm, c = 764,5 pm, β = 117,683°  |
|  |
| \* Lys van minerale |

**Kieseriet** is 'n evaporitiese mineraal. Dit is die monohidraat van magnesiumsulfaat: MgSO4.1H2 en word in soutneerslae van oseaniese oorsprong aangetref. Die sintetiese meteriaal word ook kommersieel uit ander bronne van magnesium vervaardig en as kunsmis verhandel.

Kristalstruktuur
----------------

Kieseriet en sy isotipiese verbindings M2+SO4.H2O (M2+ = Mg, Fe,
Co, Ni) kristalliseer met monokliniese simmetrie in die ruimtegroep C2/c. Die struktuur is opgebou uit geknikte kettings van [MO4(H2O)2]-oktaëders wat suurstofatoomhoeke (O3: van die H2O-molekules) deel. Die puntsimmetrie is 1). Die oktaëders is uitgerek langs hul O3-O3-asse. Aangrensende oktaëders word deur byna volkome [SO4]-tetraëders (puntsimmetrie 2) verbind. Hulle deel O2-hoeke met die oktaëders. Hierdie oktaëdriese-tetraëdriese kettings is parallel met die c-as en gekoppel aan 'n raamwerk deur die oorblywende veelvlakkige O1-hoeke te deel asook deur matig sterk O3–HO2 waterstofbindings.

Areologie
---------

Kieseriet is waarskylik volop op die oppervlak van Mars. Nabyinfrarooispektroskopie wys absorpsies by 1,6, 2,1 en 2,4μm op verskeie plekke soos Ius, Heber, Carpi, Candor, Melas, Juventae Chasma, Aram Chaos en Terra Meridiani op Mars. Die beste verklaring vir hierdie waarneming is die teenwoordigheid van kieseriet. Hierdie deel van die infrarooispektrum kan maklik uit die refleksie an sonlig gemeet word en absorpsies in dié bereik is karakeristiek vir oortone van die vibrasies van die watermolekule en die sulfaatioon. Die waardes van 1,6 en 2,1 μm is karakteristiek vir sulfaatmonohidrate omdat hulle geskuif is van die waardes van 1,4 en 1,9 μm wat gewoonlik waargeneem word. Die verskuiwing word deur die sterk koppeling van die sulfaatioon se vibrasie met die watermolekule s'n veroorsaak. Hierdie waarnemings is belangrik vir die vraag of water op die planeet voorkom, en hoe, ten spyte was sy uiters droë atmosfeer. Hierdie vraag speel 'n groot rol in die areologie.
**Jonathan Swift** (30 November 1667 – 19 Oktober 1745) was 'n Anglo-Ierse satirikus, essayis, politiese pamfletmaker (eers vir die Whig Party, Verenigde Koninkryk, en daarna vir die Tories), digter en geestelike wat die dekaan van Sint Patrick Katedraal, Dublin geword het.

Swift word veral onthou vir werke soos *A Tale of a Tub* (1704), '*n Argument teen die Afskaffing van die Christelikheid* (1712), Gulliver se Reise (1726), en *A Modest Proposal* (1729). Hy word beskou deur die *Encyclopædia Britannica* as die voorste en mees gerekende satirikus in die Engelse taal en is minder bekend om sy poëtiese vernuf.

Swift het aan die Trinity College in Dublin gestudeer. In 1689 het hy na Engeland verhuis en sekretaris van die diplomaat sir William Temple geword. Tussen 1694 en 1696, tydens een van sy periodieke besoeke aan Ierland, het Swift 'n priester in die Anglikaanse Kerk geword. Sy eerste prosawerk was 'n politieke satire, *A tale of a tub* (1704), wat naamloos verskyn het. Na Temple se dood in 1699 het Swift na Ierland teruggekeer, maar gereeld besoeke aan Engeland gebring. 

Sy politieke pamflette - hy was amptelike pamfletskrywer van die Konserwatiewe Party - was sowel gewild as omstrede. Na die dood van koningin Anna in Augustus 1714 het Swift finaal na Ierland teruggekeer en hom mettertyd in Ierse maatskaplike en politieke toestande verdiep. *Gulliver's* *travels*, sy grootste werk, het in 1726 verskyn en word deur sommige as ŉ politieke allegorie beskou waarin op veral die Konserwatiewe ministers Oxford en Bolingbroke gesinspeel word. 

Hy het oorspronklik al sy werke onder 'n skuilnaam gepubliseer-soos bv. Lemuel Gulliver, Isaac Bickerstaff, M. B. Drapier– of selfs anoniem. Hy was 'n meester van twee tipes style van Satire naamlik die Horatiese en Juvenaliaanse style.

Sy uitdrukkinglose, ironiese styl, veral in *A Modest Proposal*, het daartoe gelei dat sekere satire as "Swiftiaans" beskryf of gekenmerk word. Swift is op 19 Oktober 1745 dood nadat hy meer as 3 jaar lank ŉ hulpelose invalide was vanweë 'n beroerteaanval.

Notas
-----

|  |  |
| --- | --- |
| Hierdie artikel is in sy geheel of gedeeltelik vanuit die Engelse Wikipedia vertaal. | 

Klik vir info oor hierdie sjabloon.
 |

Bron
----

* Wêreldspektrum, 1982, ISBN 0908409680, volume 27, bl. 58
**Marlene van Staden** (née Vermaak; 2 Februarie 1981 – 8 Junie 2023) was 'n Suid-Afrikaanse politikus. Sy was die burgemeester van die Modimolle–Mookgophong Plaaslike Munisipaliteit vanaf 2016 tot haar dood in 2023. Van Staden was 'n lid van die Demokratiese Alliansie.

Vroeë lewe
----------

Van Staden is in Empangeni in die destydse Natal gebore. Sy en haar familie het in 1989 na Vaalwater in Limpopo verhuis, en sy het tot haar afsterwe daar gewoon. Van Staden het aan die Hoërskool Nylstroom in Modimolle gematrikuleer. Hierna het sy aan die Universiteit van Pretoria studeer en 'n BCom in Toerismebestuur behaal. Sy het later 'n Nagraadse Onderwyssertifikaat en 'n honneursgraad in besigheidsbestuur aan die Universiteit van Suid-Afrika behaal.

Politieke loopbaan
------------------

Van Staden het by die DA aangesluit nadat sy deur senior partylid Désirée van der Walt gewerf is. In die munisipale verkiesing van 2016 het geen party 'n meerderheid in die raad van die nuutgestigte Modimolle–Mookgophong Plaaslike Munisipaliteit verkry nie. Op 23 Augustus 2016 is Van Staden as die burgemeester van die munisipaliteit verkies met die hulp van stemme van die Vryheidsfront Plus en Ekonomiese Vryheidsvegters se raadslede.

In die 2021-munisipale verkiesing het die ANC se steun vermeerder en die party het 14 van 28 setels in die raad gewen. Die DA, EFF en VF+ het die res van die setels gewen. Op 2 Desember 2021 is Van Staden herverkies as burgemeester, deur die opskiet van 'n muntstuk, nadat sy en die ANC-kandidaat, Aaron Sebolayi, na twee rondtes se stemming steeds 14 stemme elk gekry het.

Sterfte
-------

Van Staden is op 8 Junie 2023 aan borskanker by die Mary Potter-onkologie-sentrum in Groenkloof, Pretoria oorlede.
**Superman** is 'n fiktiewe superheld. Die karakter is geskep deur die skrywer Jerry Siegel en kunstenaar Joe Shuster, en verskyn vir die eerste keer in Action Comics #1, 'n strokiesprent wat op 18 April 1938 gepubliseer is. Die karakter verskyn gereeld in strokiesprente wat deur DC Comics uitgegee is, en is aangepas vir 'n aantal radioreekse, films en televisieprogramme.

Superman is op die planeet Krypton gebore en het by die geboorte die naam Kal-El gekry. As 'n baba het sy ouers hom in 'n klein ruimteskip aarde toe gestuur, voordat Krypton in 'n natuurramp vernietig is. Sy skip beland op die Amerikaanse platteland, naby die fiktiewe stad Smallville. Hy is gevind en aangeneem deur die boere Jonathan en Martha Kent, wat hom Clark Kent genoem het. Clark het verskillende bo-menslike vermoëns ontwikkel, soos ongelooflike krag en ondeurdringbare vel. Sy pleegouers het hom aangeraai om sy vermoëns tot voordeel van die mensdom te gebruik, en hy het besluit om misdaad te beveg. Om sy privaatheid te beskerm, verander hy in 'n kleurvolle kostuum en gebruik hy die alias "Superman" wanneer hy misdaad beveg. Clark Kent woon in die fiktiewe Amerikaanse stad Metropolis, waar hy as joernalis by The Daily Planet werk. Superman se ondersteunende karakters sluit in sy liefdesbelangstelling en mede-joernalis Lois Lane, Daily Planet- fotograaf Jimmy Olsen en hoofredakteur Perry White. Sy bekendste skurk is Lex Luthor. Superman is deel van die DC Universe, en verskyn sodanig dikwels in verhale saam met ander DC Universe-helde soos Batman en Wonder Woman.

Alhoewel Superman nie die eerste superheld-karakter was nie, het hy die superheld-argetipe gewild gemaak en die konvensies daarvan gedefinieer. Superhelde word gewoonlik beoordeel volgens hoe nou hulle ooreenstem met die standaard wat deur Superman gestel is. Hy was tot die 1980's die topverkoper-superheld-karakter in Amerikaanse strokiesprente.
Verduideliking van identiteitsnommers in terme van rasseklassifikasie tydens apartheid binne 'n identiteitsdokument
Die **Wet op Bevolkingsregistrasie** (Wet 30 van 1950) het vereis dat alle inwoners van Suid-Afrika volgens hulle *rasseeienskappe* klassifiseer en geregistreer moes word as deel van die Apartheidstelsel. Die wet was 'n hoeksteen van die apartheidstelsel en talle ander wette het gesteun op die klassifikasie wat deur die wet gedoen is. Sosiale en politieke regte, onderwys geleenthede en ekonomiese status is grootliks bepaal deur die rassegroep waaraan 'n individu behoort het.

Die wet het voorsiening gemaak vir drie basiese rasseklassifikasies: Swart, Wit en Bruin. Indiër is later as 'n aparte klassifikasie bygevoeg aangesien daar gevoel is dat hulle "'geen historiese reg tot die land gehad het nie".

'n *Buro vir Rasseklassifikasie* is opgerig om toesig te hou oor die klassifikasieproses. Klassifikasie in rassegroepe is uitgevoer op grond van kriteria soos uiterlike voorkoms, algemene aanvaarding binne 'n gemeenskap en sosiale stand. Dit het byvoorbeeld 'n "wit persoon" gedefinieer as iemand wat "in voorkoms ooglopend 'n blanke persoon is en algemeen nie as 'n gekleurde persoon aanvaar word nie; maar sluit nie ’n persoon in nie wat, alhoewel in voorkoms ooglopend ’n blanke persoon, algemeen aanvaar word as ’n kleurlingpersoon." (vertaling uit Engels). Aangesien sommige aspekte van die profiel maatskaplik van aard was, was herklassifikasie nie ongewoon nie en is 'n raad saamgestel om die proses te implementeer.

Die wet het saamgeloop met ander wette wat as deel van die apartheidstelsel geïmplementeer is. Onder die Wet op Verbod van Gemengde Huwelike van 1949 was dit verbode om met 'n persoon van 'n ander ras in die huwelik te tree. Die Ontugwet het seksuele verhoudings tussen rassegroepe verbied en 'n wysiging aan die wet in 1957 het dit selfs 'n misdaad gemaak om belangstelling in of voorneme om 'n verhouding met iemand van 'n ander ras te begin.

Die Suid-Afrikaanse Parlement het die wet op 17 Junie 1991 opgehef.
Ambalangoda

nedersetting| Land | Sri LankaWysig |
| Geleë in administratiewe eenheid | Galle DistrikWysig |
| Geografiese ligging | 6°13′30″N 80°3′24″EWysig |
| Geleë in tydsone | UTC+05:30Wysig |

Map
'n Bus-stasie in Ambalangoda.
**Ambalangoda** is die tweede grootste stad in die Galle-distrik van Sri Lanka. Geleë op die Colombo - Matara A2 hoofweg. Afgesien hiervan loop die seespoorweg ook deur die dorp Ambalangoda. Hierdie area is wêreldbekend vir poppespel en maskermaak. Met 'n oppervlakte van 7480 hektaar word dit beheer deur Ambalangoda Munisipale Raad en Ambalangoda Streeksraad. Dit het 'n groot busstaanplek, 'n groot spoorwegstasie, 'n groot vissershawe, 'n groot busdepot, 'n stadion, 'n polisiestasie, 'n hospitaal, groot skole, banke, ens.

Die dorp is bekend vir sy ou demoonmaskers en duiweldansers.

'n Antieke stad geleë in die Galle-distrik, "Kolam Drama Art" bly 'n erfenis. Die ruïnes van 'n ou Hollandse hof kan naby die herberg gesien word. Om in die natuurlike swembad agter die herberg te bad, is in alle opsigte veilig. Omdat dit natuurlik omring is deur rotsriwwe, is dit min deur die tsoenami geraak. 'n Verstommende stad met 'n skouspelagtige strand toegerus met al die geriewe wat in 'n stad gevind word, dit is 'n toevlugsoord vir toerisme.
|  |
| --- |
| Deel van 'n reeks oor |
| **Genetika** |
|  |
| Inleiding tot die genetika |
| * Chromosoom
	+ Chromatied
	+ Chromosoom 2
	+ Chromosomale afwyking
	+ X-chromosoom
	+ Y-chromosoom
	+ Sentromeer
* DNS
	+ RNS
* Dominansie
	+ Resessiewe geen
* Geen
	+ Alleel
	+ Basispaar
	+ Geenlokus
	+ Genoom
	+ Haplogroep
* Nukleotied
* Spesievorming
	+ Genetiese variasie
	+ Genetiese veranderlikheid
	+ Hibried
	+ Hibriedspesievorming
* Mutasie
 |
| Geneties gemanipuleerde organismes |
| * Geneties gemanipuleerde organisme
* Genetiese manipulasie
 |
| Geskiedenis en regulering |
| * Biogenetiese wet
* Dubbele heliks
* Poliploïdie
* Vierkant van Punnett
* Wette van Mendel
 |
| Prosese |
| * Genoomredigering
	+ CRISPR
* Meiose
* Mitose
* Polimerase kettingreaksiemetode
* Proteïensintese
* Pseudoknoop
 |
| Toepassings |
| * Basale klade
* Bloedgroep
* Genotipe
	+ Fenotipe
		- Fenotipiese kenmerk
* SRGAP2
 |
| Twispunte |
| * Eugenetika
* GGO-samesweringsteorieë
* Inteling
* Kloning
 |
| s • b • w |

Die **X-chromosoom** is een van twee geslagschromosome in soogdiere, insluitend die mens, en baie ander diere. Die ander een is die Y-chromosoom. X is ’n groot en lang chromosoom met sowat 900 tot 1 200 gene. Baie van dié gene het niks met die geslagsbepaling van ’n mens te doen nie, omdat die Y-chromosoom daarvoor verantwoordelik is.

Die X-chromosoom is deur vroeë navorsers so genoem na aanleiding van sy unieke eienskappe, en dit het gelei tot die naam Y-chromosoom, na die volgende letter in die alfabet, nadat dit later ontdek is.

Elke gesonde mens het 23 paar chromosome: 22 paar outosome en een paar geslagschromosome. Wanneer iemand een Y en een X het (46,XY), is hy manlik; vroue het twee X-chromosome (46,XX). Die 46 dui die getal chromosome aan (23 paar).

Oorerwing en afwykings
----------------------

Die vader bepaal die geslag van ’n kind. Sy spermselle bevat óf ’n Y- óf ’n X-chromosoom. Omdat die moeder twee X-chromosome het, bevat al haar eierselle ’n X-chromosoom. Ná bevrugting bevat die bevrugte eiersel dus óf twee X-chromosome óf een Y- en een X-chromosoom. In die eerste geval (XX) is dit ’n dogtertjie en in die tweede geval (XY) ’n seuntjie.

Daar is baie X-verwante oorerflike aandoenings. Dikwels kom dié aandoenings net in mans voor omdat vroue twee X-chromosome het en dus nie die siekte ontwikkel nie, of net ’n ligter vorm daarvan kry. ’n Voorbeeld is hemofilie A.
***Disa nubigena*** is 'n meerjarige plant en geofiet wat tot die genus *Disa* behoort en is deel van die fynbos. Die plant is endemies aan die Wes-Kaap en kom vanaf die Kaapse Skiereiland tot by die Hexrivierberge, naby Worcester, op hoogtes van 1 000 tot 1 800 m voor. Daar is net twee subpopulasies waarvan een op Tafelberg is. Die subpopulasie het nie geblom na twee brande wat hier voorgekom het nie, die rede is onbekend. Die plant was eers in 1997 ontdek na 'n veldbrand tot vier plante gevind is. Na die brande van die 2000's en 2009 was daar egter geen plante gevind nie. 

In 2008 is een plant gevind in die Hexrivierberge op 'n hoë hoogte in 'n ontoeganklike gedeelte van die berg. Daar is waarskynlik meer plante in ander ontoeganklike gedeeltes van die berge.

Die plant word as seldsaam beskou.

Bronne
------

* REDLIST Sanbi
* Plants of the World Online

|  |  |
| --- | --- |
| Taksondatabasisse | 
* Wd: Q10266958
* EoL: 1094656
* GBIF: 2784076
* iNaturalist: 584002
* IPNI: 1008785-1
* Plant List: kew-62888
* Tropicos: 100182195
* WCSP: 62888

 |
| ***The Guns of August*** |
| --- |
| **Outeur** | Barbara W. Tuchman |
| **Omslagontwerper** | Penguin Uitgewers |
| **Land** | Vlag van Verenigde State van Amerika Verenigde State |
| **Taal** | Engels |
| **Genre** | Militêre geskiedenis |
| **Uitgewer** | 1962 (Macmillan) |
| **Uitgegee** | 1962 |
| **Bladsye** | 511 |
| **ISBN** | 978-0-241-96821-5 |
| Letterkunde-portaal |

***The Guns of August*** (1962), ook gepubliseer as *August 1914*, is geskryf deur Barbara Tuchman. Dit sentreer rondom die eerste maand van die Eerste Wêreldoorlog. Ná die inleidende hoofstukke, beskryf Tuchman die eerste gebeure van die konflik in groot detail. Die fokus van die boek word dan 'n militêre geskiedenis van die deelnemers aan die oorlog, en veral die groot magte soos Duitsland, die Verenigde Koninkryk en die VSA.

*The Guns of August* voorsien dus 'n oorsig oor die vroegste fases van die Eerste Wêreldoorlog, vanaf die besluit om oorlog te voer tot die begin van die Frans-Britse offensief wat verhoed het dat die Duitse Ryk tot binne in die grense van die Franse Derde Republiek vorder. Die gevolg hiervan was vier jaar van *loopgraaf-oorlog*. Deur die loop van haar verhaal sluit Tuchman gesprekke van die planne, strategieë, wêreldgebeurtenisse en internasionale sentimente voor en gedurende die oorlog in. 

Met dié boek het Tuchman die Pulitzerprys vir algemene nie-fiksie in 1963 gewen.  Die werk was ook uiters gewild. Tuchman het later na die onderwerp van maatskaplike houdings en kwessies wat voor die Eerste Wêreldoorlog bestaan het en wat aangeraak is in *The Guns of August* teruggekeer by wyse van haar bundel van agt essays wat in 1966 gepubliseer is onder die titel *The Proud Tower: A Portrait of the World Before the War, 1890–1914*.

Bronne
------

* *The Guns of August* (1962), ISBN 978-0-241-96821-5
Die **Trimurti** (/trɪˈmʊərti/; Sanskrit: त्रिमूर्ति *trimūrti*, "drie vorme") is die driedubbele godheid in Hindoeïsme waarin die kosmiese funksies skepping, onderhoud en vernietiging verpersoonlik word deur ’n triade van gode: gewoonlik Brahma die skepper, Vishnu die onderhouer en Shiva die vernietiger/vervormer. Individuele denominasies se weergawes kan egter verskil. Wanneer al drie gode van die Trimurti in ’n enkele avatar geïnkarneer word, is die avatar bekend as **Dattatreya**.

Sienings in Hindoeïsme
----------------------

### Shaivisme

Shaiviste glo Shiva voer vyf aksies uit: skepping, onderhoud, vernietiging, die geheimhouding van grasie en die onthulling van grasie. Die eerste drie aksies word vereenselwig met Shiva as Sadyojata (soortgelyk aan Brahma), Vamadeva (Vishnu) en Aghora (Rudra). Hulle is nie ander gode as Shiva nie, maar ander vorme van hom. Net so is die Trimurti ’n vorm van Shiva. Volgens Shaiviste is Shiva die opperwese wat verskeie kritieke rolle vervul en toepaslike name en vorme daarvoor aanneem.

Die Trimurti en die Tridevi.
### Shaktisme

Shaktiste glo die drie vorme van die Trimurti is vroulik en nie manlik nie: Mahasarasvati is die skepper, Mahalaxmi die onderhouer en Mahakali die vernietiger. Hierdie vroulike weergawe van die Trimurti word die Tridevi ("drie godinne") genoem. Die manlike gode Brahma, Vishnu en Shiva tree dan in ’n hulphoedanigheid vir die Tridevi op en as hul metgeselle.

### Smartisme

In Smartisme word klem gelê op ’n groep van vyf gelykwaardige gode eerder as ’n enkele god. Die *Panchayatana puja*-stelsel ("aanbidding van die vyf gode") is ’n praktyk waarin ikone van vyf gode gebruik word: Shiva, Vishnu, ’n Devi (soos Parvati), Surya en enige ander god(in) wat die aanbidder verkies. Dié ikone help aanbidders om die aspekte van Brahman te visualiseer en daarop te fokus, eerder as op aparte wesens.

### Vaishnavisme

Ondanks die feit dat die *Vishnupurana* lui Vishnu kom as Brahma te voorskyn om te skep en as Rudra (Shiva) om te vernietig, erken Vaishnaviste gewoonlik nie die begrip Trimurti nie. Sommige volgelinge van dié tradisie glo die gode is gelykwaardig, terwyl ander nie ’n onderskeid tussen Vishnu en Shiva maak nie en glo hulle is verskillende vorme van dieselfde god.

Bronne
------

* Flood, Gavin (1996). *An Introduction to Hinduism*. Cambridge: Cambridge University Press. ISBN 0-521-43878-0.
* Flood, Gavin (Editor) (2003). *The Blackwell Companion to Hinduism*. Malden, MA: Blackwell Publishing Ltd. ISBN 1-4051-3251-5.AS1-onderhoud: ekstra teks: authors list (link)
* Zimmer, Heinrich (1972). *Myths and Symbols in Indian Art and Civilization*. Princeton, New Jersey: Princeton University Press. ISBN 0-691-01778-6.
| **Chalkopiriet** |
| --- |
|    |
| Calkopiriet op bariet (wit)  |
| Formule | CuFeS2  |
| Onsuiwerhede | Ag, Au, In, Tl, Se, Te  |
| Nickel-Strunz (10) | 2.CB.10a    |
| Kleur | geelkoperkleur  |
| Streep | groenerig swart  |
| Glans | metallies  |
| Hardheid | 3,5 – 4 (Mohs)  |
| Digtheid | 4,1 – 4,3 [g/cm3]  |
| Kristalsisteem | Tetragonaal  |
| Ruimtegroep | I42d  |
| Strukturbericht-kode | E1₁  |
| Nommer | 122  |
| Eenheidsel | a = 5.289 Å, c = 10.423 Å  |
|  |
| \* Lys van minerale |

**Chalkopiriet** (ook bekend as **koperpiriet**) is 'n mineraal met die formule CuFeS2. Soos gewoonlik in sulfiede het die koperatoom die oksidasietoestand 1+. Die ysteratoom is Fe(III). Die stof is 'n antiferromagnetiese halfgeleier.

Struktuur
---------

Die struktuur is 'n geordende superstruktuur van die sfaleriet-struktuur. Dit is die argetipe van die strukturbericht-klassifikasie se E1₁-struktuur. Altwee die Cu- en die Fe-atome het 'n tetraëdriese omringing. Hulle vervang afwisselend die sink-atome van die sfalerietstruktuur en die eenheidsel is twee keer so groot in die c-rigting. Hierdie ordening breek die kubiese simmetrie en resulteer in 'n liggaamsgesentreerde tetragonale struktuur.

Sien ook
--------

* Gekkegoud
Die hoofbaan by die *All England Lawn Tennis and Croquet Club* waar die Wimbledon Kampioenskappe elke jaar gehou word.
Die Wimbledon-beker.
Die elektroniese telbord by Wimbledon.
Die **Wimbledon-kampioenskap** (algemeen bekend as slegs **Wimbledon**), is die oudste belangrike kampioenskap in tennis en word oor die algemeen beskou as die mees prestigerykste.

Die toernooi word jaarliks gehou tussen einde Junie tot begin Julie en eindig gewoonlik op die tweede Sondag van Julie. Dit vind plaas by die *All England Lawn Tennis and Croquet Club* in Londen, Engeland en is die derde "Grand Slam"-toernooi van die jaar: die Australiese Ope en die Franse Ope is die eerste twee, met die Amerikaanse Ope die vierde. Die toernooi word soms verleng as gevolg van reën en is ook die enigste "Grand Slam"-toernooi wat op 'n grasoppervlak gespeel word. (Sommige ander toernooie vind ook wel op 'n grasbaan plaas.) 

Aparte toernooie word tegelykertyd gehou, almal by dieselfde plek, vir die Mans-enkelspel, die Dames-enkelspel, Mans-dubbelspel, Dames-dubbelspel en Gemengde dubbelspel. Daar word ook 'n Jeugtoernooi gehou: Seuns-enkelspel, Meisies-enkelspel, Seuns-dubbelspel en Meisies-dubbelspel.

Geskiedenis
-----------

Die eerste Wimbledon (amateur) tenniskampioenskappe is in 1877 gehou. In 1884 word die toernooi vir damesenkels- en mansdubbelsspelers oopgestel.

Wimbledon ontwikkel eers later tot 'n volwaardige internasionale toernooi. In 1922 is 'n nuwe tenniskompleks vir 14 000 toeskouers te Churchstraat gebou, wat die groei en populariteit van die toernooi geweldig bevorder het.

Rekords en statistieke
----------------------

| **Rekord** | **Era** | **Speler(s)** | **Baan** | **Jare gewen** |
| --- | --- | --- | --- | --- |
| ***Mans sedert 1877*** |
| Wenner van die meeste enkeltitels | Voor 1968: | Vlag van Verenigde Koninkryk William Renshaw | 7 | 1881-86, 1889 |
| Na 1968: | Vlag van Verenigde State van Amerika Pete Sampras | 7 | 1993-95, 1997-2000 |
| Wenner van die meeste agtereenvolgende enkeltitels | Voor 1968: | Vlag van Verenigde Koninkryk William Renshaw | 6 | 1881-86 |
| Na 1968: | Vlag van Swede Björn Borg
Vlag van Switserland Roger Federer | 5 | 1976-80
2003-07 |
| ***Dames sedert 1884*** |
| Wenner van die meeste enkeltitels | Voor 1968: | Vlag van Verenigde State van Amerika Helen Wills | 8 | 1927-30, 1932-33, 1935, 1938 |
| Na 1968: | Vlag van Tsjeggo-Slowakye/Vlag van Verenigde State van Amerika Martina Navrátilová | 9 | 1978-79,1982-1987, 1990 |
| Wenner van die meeste agtereenvolgende enkeltitels | Voor 1968: | Vlag van Frankryk Suzanne Lenglen | 5 | 1919-1923 |
| Na 1968: | Vlag van Tsjeggo-Slowakye/Vlag van Verenigde State van Amerika Martina Navrátilová | 6 | 1982-1987 |
| ***Ander statistieke*** |
| Laagste gekeurde wenner (man of dame) | Vlag van Kroasië Goran Ivanišević | 125ste |  |
| Laagste gekeurde wenner (dame) | Vlag van Verenigde State van Amerika Venus Williams | 31de (23de gekeur) |  |
| Jongste wenner (man) | Vlag van Duitsland Boris Becker | 17 | 1985 |
| Jongste wenner (dame) | Vlag van Tsjeggo-Slowakye Martina Hingis | 16 | 1997 |
**Wonderfontein** was ‘n nedersetting van Nederlandse emigrante wat na die Eerste Wêreldoorlog na Suid-Afrika gekom het.

Die meeste Nederlandse setlaars wat hulle in daardie tyd in Suid-Afrika gevestig het, het ‘n heenkome gevind in die snelontwikkelende nywerheidswese van die land. ‘n Uitsondering was die vestiging op die plaas Wonderfontein (tans genaamd Oberholzer) in 1928 en kort daarna. 

Die gebied is geleë aan die Mooirivier en in die dolomietgrond is daar volop grotte wat besproeiingswater kon lewer.

Die meeste lede van hierdie groep emigrante was boere afkomstig uit die provinsie Groningen. Leiersfigure was Freerk Veldman, Engel Engels, Jan Hommes, Derk de Lange en Jan Aukema. 

Na ‘n periode van allerlei proefnemings op die gebied van die landbou en veeteelt, onder meer met die koöperatiewe kaasfabriek Adorp, het die Groot Depressie van die vroeë 1930s die boere swaar getref. Boonop het die beskikbare ondergrondse water baie verminder na die opening van die nuwe goudmyne Blyvooruitzicht en Wes-Driefontein. Daarna het die boere die een na die ander hul grond verkoop en het Wonderfontein as immigrantestreek omstreeks 1965 tot niet gegaan.

Soortgelyke vestigings
----------------------

Ooreenkomstige immigrasieskemas van Nederlanders in Suid-Afrika was:

* Dullstroom
* Nieuw-Gelderland (New Guelderland)

Bibliografie
------------

* Ploeger, Jan: Nederlanders in Transvaal 1850-1950. Pretoria: J.L. van Schaik, 1994. ISBN 0-627-02446-7
**Huide en velle** is neweprodukte van veeboerdery en die jagbedryf en vorm ‘n belangrike Suid-Afrikaanse uitvoerproduk.

Huide word verkry van beeste. Velle word egter verkry van kleinvee soos skape, bokke, kalwers en wildsbokke. By kalfsvelle is daar ook sekere gewigsgrense afhangende van die proses waarop die vel gelooi is om sag en buigsaam te wees. ‘n Kalfsvel wat nat en sout gebrei is, en oor die 5kg wees is ‘n huid. Maar ‘n kalfsvel wat droog en sout gebrei is en oor die 3 kg weeg, word ook ‘n huid genoem.

Prys en kwaliteit van huide en velle hang direk saam. Die hooffaktore wat dit beïnvloed is die sporadiese droogtes, siektes, plantegroei, bosluise, doringdraad, horings, brandmerke en die gehalte van die voorbereiding van die leer. Verskeie van hierdie faktore kan uitgeskakel word deur bosluisbeheer, onthoring van die vee en die aanbring van brandmerke op minder duur dele van die vel. Ook speel die slordige afslag van die dier en swak voorbereidng van die leer ‘n rol.

Lees ook
--------

* Leer (stof)

Bibliografie
------------

* Standard Encyclopaedia of Southern Africa, deel 5. Kaapstad: Nasou, 1972. ISBN 0-625-00321-7

|  |  |
| --- | --- |
| Normdata Edit this at Wikidata | 
* BNF: cb11950678g (data)
* LCCN: sh85060632

 |
**Drie Susters** (Engels: *Three Sisters*) is 'n landformasie en bekende landmerk in die Noord-Kaap, Suid-Afrika op die N1 nasionale pad tussen Beaufort Wes en Richmond.

Drie Susters se naam is ontleen van drie byna identiese koppies (heuwels) net oos van die N1 nasionale pad. Die koppies is met dolomiet gekroon en is rondawelagtig in voorkoms. Die plaas waarop die heuwels geleë is se naam is "Three Sisters".

Drie Susters se treinhalte.
Daar is 'n ook 'n spoorhalte waar treine in die verlede goedere vir die omliggende landbougemeenskap op- en afgelaai het. Die diens is egter al jare gelede gestaak.

Naby die heuwels is daar 'n groot vulstasie. Net noord van die vulstasie skei die N1 nasionale pad (via Bloemfontein) en N12 nasionale pad (via Kimberley) op pad na die noorde.

Trivia
------

Pieter Koen se trefferliedjie "*3 Susters van Drie Susters*" is geïnspireer deur die pleknaam.

Sien ook
--------

* Lys van dorpe in Suid-Afrika
* Watervalspruit (Karoo)

Bronne
------

* B.P.J. Erasmus: *Op Pad in Suid-Afrika*. 1995. ISBN 1-86842-026-4
* *Padlangs deur Suid-Afrika*. 2010. ISBN 978-1-77007-751-5
Thomas Friedman in 2005.
**Thomas Loren Friedman** (/ˈfriːdmən/; gebore op 20 Julie 1953) is 'n Amerikaanse politieke kommentator en skrywer. Hy is 'n driemalige Pulitzerpryswenner wat 'n weeklikse rubriekskrywer vir *The New York Times* is. Hy het breedvoerig geskryf oor buitelandse sake, wêreldhandel, die Midde-Ooste, globalisering en omgewingskwessies.

Vroeë lewe en opvoeding
-----------------------

Friedman is gebore op 20 Julie 1953, in Minneapolis, Minnesota, die seun van Margaret Blanche (née Phillips) en Harold Abe Friedman. Harold, wat visepresident was van 'n wiellaermaatskappy, United Bearing, is in 1973 aan 'n hartaanval dood toe Tom negentien jaar oud was. Margaret, wat tydens die Tweede Wêreldoorlog in die Verenigde State se vloot gedien het en Huishoudkunde aan die Universiteit van Wisconsin gestudeer het, was 'n tuisteskepper en 'n deeltydse boekhouer. Margaret was ook 'n Senior Life Master duplikaatbrugspeler en is in 2008 oorlede. Friedman het twee ouer susters, Shelly en Jane.

Van kleins af wou Friedman, wie se pa hom na werk gereeld na die gholfbaan vir 'n rondte geneem het, 'n professionele gholfspeler word. Hy het baie sport gespeel en ernstig belanggestel in tennis en gholf. Hy het by 'n plaaslike buiteklub as baljoggie gewerk en in 1970 vir die professionele gholfspeler Chi Chi Rodriguez as baljoggie gedien toe die Amerikaanse Ope na die stad gekom het.

Friedman is Joods. Hy het vyf dae per week Hebreeuse skool bygewoon tot sy Bar Mitzvah, toe St. Louis Park Hoërskool, waar hy artikels vir sy skool se koerant geskryf het. Hy het versot geraak op Israel na 'n besoek daar in Desember 1968, en hy het al drie sy hoërskoolsomers op Kibboets HaHotrim, naby Haifa, gewoon. Hy het sy hoërskooljare gekenmerk as "een groot viering van Israel se oorwinning in die Sesdaagse Oorlog."

Friedman het vir twee jaar aan die Universiteit van Minnesota gestudeer, maar het later na die Brandeis Universiteit oorgeplaas en in 1975 *summa cum laude* gegradueer met 'n graad in Mediterreense studies. Friedman het ook Arabiese studies aan die Amerikaanse Universiteit in Kaïro gevolg, waar hy in 1974 aan sy Arabiese taaleenheid (ALU) gegradueer het. Friedman het later in 2006 'n klas in ekonomie by Brandeis gegee, en was 'n aanvangspreker daar in 2007.

Nadat hy aan Brandeis gegradueer het, het hy St Antony's College aan die Universiteit van Oxford as 'n Marshall-geleerde bygewoon en 'n M.Phil. in Midde-Oosterse studies behaal.
Die **Wolkberg** is 'n bergreeks in Limpopo, Suid-Afrika. Dit vorm die noordelike subreeks van die Drakensberg-stelsel. Die bergreeks strek ongeveer 30 km in 'n NW/SO rigting noord van Sekhukhuneland. Die nabygeleë dorpe is Haenertsburg en Tzaneen.

Geografie
---------

NASA-foto van die Wolkberg
Die reeks vorm 'n hoë plato en reik 2126 m hoog by die Ysterkroon, sy hoogste punt. Ander noemenswaardige pieke is die 2050 m hoë Serala, 1838 m hoë Mamotswiri, 1667 m hoë Magopalone en 1611 m hoë Selemole.

Talle klein bergstroompies het hulle oorsprong in die Wolkberg, asook die Mohlapitserivier  en die Selatirivier, sytakke van die Olifantsrivier.

Ekologie
--------

Die weer kan baie vinnig verander van helder sonskyn en dan mistig word, met die hoogste piek in wolke gehul, vandaar die naam Wolkberg. Die omgewing is ruig bebos, met rotsbanke en diep, klam klowe met stroompies water. Seldsame vlinderspesies soos die Wolkberg-Zoeloe *(Alaena margaritacea)*, die Wolkberg-weduwee *(Dingana clara)* en die Wolkberg-sandman *(Spialia secessus)*, is vernoem na die bergreeks. Sommige spesies soos die vlinder *Lepidochrysops lotana* is slegs in die Wolkberg-gebied bekend. Die Wolkbergkransaalwyn (*Aloe thompsoniae*) is inheems aan die berg.

Die Wolkberg-wildernisgebied is 'n beskermde gebied in die bergreeks.

Sedert ongeveer die jaar 2000 word hierdie streek deur die pompombossie, 'n neotropiese indringersoort, aangetas.

Sien ook
--------

* Lys van Bergpieke in Suid-Afrika
Die **Slag van Szentgotthárd** (ook bekend as die **Slag van Mogersdorf**) het op 1 Augustus 1664 tydens die *Oostenryk-Turkse oorlog (1663-1664)* plaasgevind tussen die leër van die Italianer Raimondo Montecuccoli en dié van grootvizier Ahmed Köprülü. Die Ottomaanse Ryk se leër het 'n militêre nederlaag gelei, die daaropvolgende vredesooreenkoms was egter sterk in sy guns gewees.

Montecuccoli het ongeveer 25-30 000 soldate bymekaargebring en die Ottomaanse leër was ongeveer 130 000 sterk (60 000 yenitsare en sipahi, 70 000 azap, akinci en tataarse, 360 kanonne).  

**Montecuccoli se leër van:**

**Oostenrykse:** 10 900 soldate (5000 infanterie, 5900 kavalerie, 10 kanonne), Bevelvoerder Raimondo Montecuccoli  

**Duitse:** 7400 soldate (6200 infanterie, 1200 kavalerie, 14 kanonne) Bevelvoerder Prins Leopold Leopold van Baden en Prins Georg Friedrich van Waldeck  

**Ryn Unie:** 900 soldate (600 infanterie, 300 kavalerie) Bevelvoerder Wolfgang Julius van Hohenlohe  

**Franse:** 5250 soldate (3500 infanterie, 1750 kavalerie), Bevelvoerder Jean de Coligny-Saligny  

**Ander:** 2000 Kroatiese kavalerie, Hongaarse kavalerie en infanterie, Tsjeggiese musketiers, Italiaanse regiment, Bevelvoerder Bernát Csányi, Kušanić en Marchese Pio de Savoya.

Ander
-----

* Slag van Szentgotthárd (1705)

|  |  |
| --- | --- |
|  | Wikimedia Commons bevat media in verband met ***Slag van Szentgotthárd (1664)***. |

|  |  |
| --- | --- |
| Normdata Edit this at Wikidata | 
* LCCN: sh85127167
* NKC: ph910570
* TDVİA: saint-gotthard-muharebesi

 |
Die **Kouebokkeveld** is 'n boerderygebied rondom Op-die-Berg by 33° suid en 19° 20′ oos in die Wes-Kaap. Die gebied lê in die bron van die Olifantsrivier, noord van Ceres, Prince Alfred Hamlet en die Gydopas op die R303-streeksroete, oos van Porterville en die Groot-Winterhoekberge en suid van die Middelbergpas by Citrusdal. Dit is 65 km lank en die breedte wissel van 24 tot 32 km.

In die winter is dit een van die koudste dele in die provinsie en sneeu kom gereeld hier voor. 

Reeds in 1727 het die eerste veeboere hier ingetrek en dit vernoem na die baie springbokke wat hulle aangetref het. Weens die besondere koue het die boere in die winter met hul kleinvee na laer dele getrek, naamlik die Warmbokkeveld.

Vroeg in die 20ste eeu is begin om vrugteboorde aan te plant. Daar word met appels, pere en ander sagtevrugte geboer. Droëvrugte word gemaak en weens die koue kan siektevrye aartappelmoere hier gekweek word.

Op 13 Oktober 1838 was hier 'n meteorietreën wat gepaard gegaan het met 'n skrikwekkende lawaai en helder lig wat ver gehoor en gesien is. Dit was die grootste neerslag van steenmeteoriete (aëroliete) in die suidelike halfrond waarvan wetenskaplikes bewus is.

Trivia
------

Dit is die kontrei van Boerneef van Boplaas.

Lees ook
--------

* Lys van streeksname in Suid-Afrika
* Warmbokkeveld
Piazza Venezia met die Palazzo Venezia (links) en die Palazzo delle Assicurazioni Generali (regs)
Die Palazzo Venezia, soos gesien vanuit die Vittoriano, die monument vir Italië se eerste koning Vittorio Emanuele II
Die plein word oorheers deur die Nasionale Monument vir Vittorio Emanuele II, Italië se eerste koning wat homself uit respek vir sy vader "die Tweede" genoem het en in 1878 oorlede is. In die volksmond word na die monument, wat tussen 1885 en 1911 as wit marmergebou ontstaan het, skertsend as die "Tikmasjien" (*macchina da scrivere*) of "Huwelikskoek" (*torta nuziale*) verwys
Palazzo delle Assicurazioni Generali
Die **Piazza Venezia** is 'n besige plein in die middestad van Rome, geleë aan die voet van die Kapitolyn, een van Rome se sewe heuwels, en naby die Forum Romanum, die historiese middelpunt van antieke Rome. Die plein, wat deur die liberale monargiese bewind merkbaar vergroot en in sy huidige vorm as 'n reghoek aangelê is, is genoem na die Renaissance-paleis Palazzo Venezia aan sy weskant. As geografiese middelpunt van die Italiaanse hoofstad en kruispunt van sommige van sy hoofverkeersare word die Piazza Venezia onder die besigste pleine ter wêreld gereken. Talle toerorganiseerders kies die plein as vertrekpunt vir hul bustoere.

Dit is die beginpunt van 'n reeks strate wat in 'n straalvormige patroon aangelê is - Via del Corso (wat tot die Piazza del Popolo lei), die Via Cesare Battisti (wat na die Kwirinaal, een van Rome se sewe heuwels, en tot die Via Nazionale en die hooftreinstasie Termini lei), die Via die Fori Imperiali (tot die Colosseum), die Via di Teatro di Marcello (tot die Tiberrivier) en die Via del Plebiscito tot die Sint Pieterskerk.

Tydens die boubedrywighede vir Rome se nuwe derde metrolyn C en die stasie Venezia is in 2009 die ruïne van keiser Hadrianus se Atheneum, 'n antieke skool wat ter bevordering van die literatuur en wetenskaplike studies gevestig is, op die plein se sentrale gedeelte opgegrawe.
Uit die boek *Recreations in Astronomy* deur H.D. Warren D.D. uitgegee in 1879: 'n afbeelding genaamd "Lunêre dag", wat 'n historiese konsep van die maanoppervlak se voorkoms weergee. Robotsendings na die maan sou egter aandui dat die oppervlakte baie meer gerond is weens 'n lang geskiedenis van impakte.
**Selenografie** is die studie van die oppervlakte en fisiese kenmerke van die maan. Histories was selenografiste merendeels bemoeid met die kartering en benaming van die maanseë, kraters, bergreekse en verskeie ander maankenmerke. 

Hierdie taak is grootliks afgehandel toe hoëresolusiebeelde van die naby- en die vêrkant van die maan verkry is danksy ruimtetuie wat in die vroeë ruimteëra in wentelbane om die maan geplaas is. Nietemin is dele van die maan, veral rondom die pole, in die 21ste eeu steeds swak gefotografeer, en die presiese liggings van etlike kenmerke (soos kraterdieptes) is nie tot die naaste kilometer bekend nie. 

Vandag word selenografie beskou as 'n subdissipline van selenologie, wat op sigself meestal as "maanwetenskap" bekend staan. Die woord selenografie is afgelei van die Griekse lunêre godheid Σελήνη *Selene* en γράφω, d.w.s. graphō, wat beteken "ek skryf".

Kyk ook
-------

* Lys van seë op die Maan
* Maanwentelprogram
Spaghetti gehang om droog te word.
**Spaghetti** is lang, dun, silindriese pasta van Italiaanse en Sisiliaanse oorsprong. Spaghetti word gemaak van semolina of meel en water. Italiaanse gedroogde spaghetti word van durumkoring of semolina gemaak. In sommige lande word spaghetti sowel as durum-pasta asook eierpasta aangebied. Vir die laasgenoemde word eiers by die pastadeeg gevoeg.

Spaghetti is rond in dwarssnee, met 'n deursnit van sowat twee millimeter in gekookte vorm. Tradisioneel was meeste spaghetti sowat 50 cm lank, maar korter stukkies het gewild geword later in die 20ste eeu; spaghetti is nou orals beskikbaar in lengtes van tussen 25 en 30 sentimeter.

Die term spaghetti is uit Italiaans ontleen. Dit het sy etimologiese wortel in die Latynse *spacus* ("snoer") waaruit die Italiaanse *spago* ontwikkel het. Die verkleinwoord daarvan, *spaghetto*, word in die meervoud (*spaghetti*) gebruik om na een bepaalde soort lang en dun pasta te verwys. In Italië word daar onderskeiding gemaak tussen besonder dik (*spaghettoni*) en besonder dun spaghetti (*spaghettini*). *Capellini* is selfs nog dunner as spaghettini.

Voorbereiding
-------------

Spaghetti word in 'n groot kastrol met gesoute kookwater gekook en gedreineer in 'n vergiettes.

Spaghetti aan die kook.
Spaghetti "pomodoro & basilico" (tamatiesous en basiliekruid)
Klassieke spaghetti.

Verbruik
--------

Jaarlikse verbruik van spaghetti in Italië het verdubbel van 14 kg per persoon voor die Tweede Wêreldoorlog tot 28 kg teen 1955. Italië produseer teen daardie tyd 1 432 990 ton spaghetti, waarvan 74 000 ton uitgevoer is, en het 'n produksiekapasiteit van 3 miljoen ton per jaar.
**Wladimir Dowdanof** (Russies: Владимир Довданов) is 'n Kalmikiese politikus. Hy is 'n lid van die Oirat-Kalmikiese Volkskongres, 'n separatistiese organisasie wat hom beywer vir die onafhanklikheid van die Republiek van Kalmikië, tans 'n deelgebied van die Russiese Federasie.

Biografie
---------

Dowdanof is in 'n Boeddhisties-Kalmikiese familie in Gorodowikofsk gebore kort nadat sy ouers uit Siberië teruggekeer het, waarheen Josef Stalin se regering alle etniese Kalmikiërs in 1943 gedeporteer het. Aan die einde van die Sowjetera het Dowdanof as 'n hooggeplaaste polisiebeampte in Kalmikië se hoofstad, Elista, gewerk. In 1991 het hy die republiek se eerste taekwondofederasie gestig.

In Maart 2022 het Dowdanof saam met die voorsitter van die Oirat-Kalmikiese Volkskongres Arslang Sandzjijef en sy adjunkte Batir Boromangnajef en Adoetsje Erdnijef 'n resolusie onderteken wat die Russiese inval in Oekraïne veroordeel. Kort daarna het hy om veiligheidsredes uit Rusland na Litaue geïmmigreer en die status van 'n politieke vlugteling gekry.
Uitsig oor die Forum Romanum in 2021
Die **Forum Romanum** is 'n reghoekige forum of plaza omring deur die bouvalle van verskillende belangrike antieke regeringsgeboue in die middel van die stad Rome. Dit was eens 'n moeras in 'n vallei wat tydens die laat 7de eeu v.C. as dorpsgebied herwin is. Hier het die Romeinse Forum dan gaandeweg begin vorm aanneem, om vir meer as 'n millennium lank die middelpunt van die openbare lewe te word. Burgers van die antieke stad het na hierdie ruimte, in die vroeë dae 'n markplek, verwys as die Forum Magnum, of bloot die Forum.

Ontwikkeling
------------

Die verskillende bouwerke is oor die eeue heen opgerig. Aanvanklik is geboue vir politieke, godsdienstige en kommersiële aktiwiteite opgerig, wat gedurende die 2de eeu n.C. aangevul is deur burgerlike basilieke wat vir geregtelike aktiwiteite benut is. Hierdie antieke forum was reeds aan die einde van die republikeinse tydperk onvoldoende om as die enigste administratiewe en verteenwoordigende sentrum van die stad te dien.

Die verskillende keiserdinastieë het dan slegs gesogte monumente bygevoeg. Die Tempel van Vespasianus en Titus en dié van Antoninus Pius en Faustina is elk opgedra aan die nagedagtenis van hierdie vergoddelikte keisers. Die monumentale Boog van Septimius Severus is in 203 n.C. aan die wespunt van die Forum gebou om hierdie keiser se oorwinnings oor die Parters te vier.

Die laaste groot ontwikkeling is deur die keiser Maxentius uitgevoer in die vroeë jare van die 4de eeu n.C. Hy het die tempel gewy aan die nagedagtenis van sy seun Romulus en die imposante Basiliek op die Velia-heuwel ('n uitloper van die Palatyn) opgerig. Die laaste monument om in die Forum gebou te word was die suil wat in 608 n.C. ter ere van die Bisantynse keiser Phokas opgerig is.

Verval en Middeleeue
--------------------

Na hierdie datum is 'n deel van die forum geleidelik onder slik begrawe sodat dit in weiveld verander het. Dit is dan die Campo Vaccino (oftewel koeikamp) genoem, maar sommige monumente het oorleef deurdat hulle in kerke omskep is. Die Iulia Curia het die kerk van Sant’Adriano geword. Deel van die tempel van Antonino en Faustina is omskep in die kerk van San Lorenzo in Miranda, terwyl die tempel van Romulus die kerk van die Santi Cosma en Damiano geword het. Die kerk van Santa Maria Nova is in die 9de eeu in een van die selle van die Tempel van Venus en Roma opgerig. In die 16de eeu is die kerk van San Giuseppe dei Falegnami bo-oor die Mamertynse gevangenis gebou. Dit was die Middeleeuse naam vir die Tullianum wat reeds 640–616 v.C. deur Ancus Marcius gebou is. Hier is Catilina en Vercingetorix gevange gehou, en en volgens 'n onbewese Middeleeuse tradisie, ook die apostel Petrus.

Moderne tyd
-----------

Uiteindelik, in die 17de eeu, is die kerk van Santi Luca e Martina herbou op die ruïnes van die Secretarium Senatus. Eers met die eenwording van Italië is die eerste sistematiese uitgrawingswerk in die gebied uitgevoer.
Die Vorstendom Sealand is 'n mikronasie geleë op 'n voormalige marineplatform aan die kus van die Verenigde Koninkryk. 
'n **Mikronasie** is ‘n entiteit wat nie amptelik deur regerings of internasionale organisasies erken word nie. Dit moet nie verwar word met 'n mikrostaat nie, wat 'n klein land is wat amptelik as soewerein erken word.

'n Mikronasie is 'n politieke entiteit waarvan die lede beweer dat hulle aan 'n onafhanklike nasie of soewereine staat behoort wat nie regserkenning van regerings of internasionale organisasies het nie. Die meeste mikronasies is geografies baie klein, maar wissel in grootte van tientalle vierkante meter (Sealand) tot 'n miljoen vierkante kilometer (Wes-Arktika). Hulle is gewoonlik die idee van 'n enkele individu.

'n Mikronasie handhaaf 'n formele en aanhoudende nie-erkende eis van soewereiniteit oor een of ander fisiese gebied. Mikronasies is anders as ware afskeidingsbewegings; mikronasies se aktiwiteite is byna altyd onbenullig genoeg om geïgnoreer te word eerder as om uitgedaag te word deur die gevestigde state van wie hulle grondgebied eis. Verskeie mikronasies het munte, vlae, posseëls, paspoorte, medaljes en ander staatsverwante artikels uitgereik, dikwels as 'n bron van inkomste.

Die term "mikronasie" om daardie entiteite te beskryf, dateer minstens uit die 1970's. Die term mikropatriologie word soms gebruik om die studie van mikronasies en mikrostate deur mikronasionaliste te beskryf, waarvan sommige na soewereine nasiestate as "makronasies" verwys.

Mikronasies kontrasteer met mikrostate, wat klein maar erkende soewereine state soos Andorra, Bahrein, Liechtenstein, Monaco, San Marino, Singapoer en Vatikaanstad is. Hulle verskil ook van denkbeeldige lande en van ander soorte sosiale groepe (soos ekodorpe, kampusse, stamme, geslagte, sektes en residensiële gemeenskapsverenigings).

Sien ook
--------

* Liberland

Notas
-----

* Hierdie artikel is in sy geheel of gedeeltelik uit die Engelse Wikipedia vertaal.
**Mohammed V Internasionale Lughawe** (IATA: **CMN** ICAO: **GMMN**) is 'n internasionale lughawe wat Casablanca, Marokko bedien. Dit is in die Nouaceur-provinsie geleë en word bestuur deur ONDA.

Met sowat 7,6 miljoen passasiers wat in 2022 deur die lughawe beweeg het, was dit die besigste lughawe in Marokko en onder die top 10 besigste lughawens in Afrika. Passasiersverkeer het in 2022 herstel tot 74% van die totale voor-pandemiegetalle van 2019. Die lughawe dien as spilpunt vir Royal Air Maroc, Royal Air Maroc Express en Air Arabia Maroc. Dit is vernoem na koning Mohammed V van Marokko, wat die land se suksesvolle onafhanklikheid van Franse en Spaanse koloniale bewind gelei het.

 Terminaal 1 se binnekant
 Aankomsarea
 Vertrekhekke

### 1950's

Tydens die Koue Oorlog in die 1950's is die vliegveld heropen as **Nouasseur-lugbasis** en is gebruik as 'n Amerikaanse Lugmagse Strategiese Lugbevel-gereedmaakgebied vir B-47 Stratojet-bomwerpers wat teen die Sowjetunie gerig was. Hierdie operasies het later na die Ben Guerir-lugbasis verskuif.

Met die destabilisering van die Franse regering in Marokko, en Marokkaanse onafhanklikheid in 1956, wou die regering van Mohammed V hê dat die Amerikaanse Lugmag sy basisse in Marokko moes sluit, en het op sulke optrede aangedring ná Amerikaanse ingryping in Libanon in 1958. Die Verenigde State het teen 1963 totaal onttrek uit Marokko. Die VSA het gevoel dat, met die lang bereik van die B-52 en die voltooiing van Spaanse basisse in 1959, die Marokkaanse basisse nie meer belangrik was nie.

Landvervoer
-----------

### Trein

Die treinstasie in Casablanca Mohammed V-lughawe
Die Al Bidaoui-treindiens, wat van 04:00 tot 23:00 deur ONCF bedryf word, is elke uur beskikbaar en verbind die lughawe met Casablanca se twee hooftreinstasies, Casa-Port-treinterminaal en Casa-Voyageurs-treinstasie.

### Motorvoertuie

* Vanaf Casablanca is hooftoegang per A3-snelweg;
* Vanaf Rabat met A1-snelweg deur Tit Mellil en Pad N9;
* Vanaf Beni Mellal per A4-snelweg;
* Vanaf Marrakech met A3-snelweg afrit km 225;
* Vanaf El Jadida deur A1-snelweg en A3-snelweg.

Ongelukke
---------

* Op 1 April 1970 het 'n Royal Air Maroc Sud Aviation SE-210 Caravelle op nadering na die Casablanca Mohammed V-lughawe neergestort toe dit beheer verloor het op 'n hoogte van ongeveer 500 voet. Die romp het in twee gebreek. Een-en-sestig van die twee-en-tagtig passasiers en bemanning is dood.